**Hor sa do maľovania hôr!**

**Výtvarná súťaž**

**PROPOZÍCIE/ PRAVIDLÁ SÚŤAŽE**

**3.ročník**

*Medzinárodný deň hôr pripadá na 11. decembra. Jeho cieľom je vytvárať povedomie o význame hôr pre kvalitu ľudského života a prírodnej rovnováhy na Zemi. Taktiež poukázať na ľudí žijúcich v horských oblastiach, na pôvodných obyvateľov hôr a upriamiť pozornosť ostatných ľudí na nich. V horských oblastiach žije takmer jedna miliarda ľudí a viac ako polovica ľudskej populácie je závislá od hôr na vodu, potraviny a čistú energiu. (Zdroj ŠOPSR)*

V rámci vytvárania povedomia sme pre 3.ročník vybrali tému, týkajúcu sa spomínanej približnej miliarde ľudí: ,,Život ľudí v horách“. Ľudia žijúci v prírode, ďaleko od preplnených miest, sa stávali častým námetom nejedného umelca. Napríklad si môžeme pripomenúť práce umelcov ako Karol Plicka, Martin Martinček, Martin Benka, Mária Medvecká, Miloš Alexander Bazovský a iných.

Slovensko, napriek tomu, že je malá krajina, má obrovské bohatstvo ukryté v prírode a jej zdrojoch. Jeho chránenie a odborné vyvážené udržateľné hospodárenie je nesmierne dôležité pre kvalitný zdravý život nás všetkých. Avšak život ľudí v horských oblastiach nebol nikdy jednoduchý a nie je tomu inak ani dnes (pokiaľ chceme zachovať kvalitu tohto prostredia) práve kvôli krehkosti prírodných ekosystémov, ale aj náročnej dostupnosti horských terénov, úrodnosti pôdy a iných faktorov.

Porozmýšľajte, aký je život, napríklad **horských chatárov** v národných parkoch, pozrite si film Sloboda pod nákladom, ktorý hovorí o významnom fenoméne **horských nosičov**, skúste sa vcítiť do náročnej práce **horských záchranárov**, ktorí nasadzujú vlastné životy pre záchranu iných. Alebo sa pozrite na život ľudí v dedinkách či lazoch z horských oblastí. Na ľudí, ktorí pracujú s **ťažnými koňmi v horách** pri sťahovaní dreva v lese, na oblasť **Muránskej planiny**, kde chovajú vzácne plemeno norika muránskeho. Na životy **bačov v salašoch** z rôznych kútov Slovenska, pozrite si dokument **Od šteniatka k ochrancovi stád**, vypočujte si podcast s lazníkom **Romanom Kostúrom z Očovej,** alebo iných ľudí žijúcich a pracujúcich v našich horách. Určite nájdete mnoho ďalších inšpiratívnych príbehov a podnetov na tvorbu. Prikladáme linky na spomínané tituly nižšie:

Podcast s lazníkom Romanom Kostúrom:

<https://www.youtube.com/watch?v=0B71ROwVWEE>

Trailer na film Sloboda pod nákladom

<https://www.youtube.com/watch?v=C718r-Yp0e0>

Trailer Vo vetre kopýt a prístup k celému filmu

<https://www.youtube.com/watch?v=GTKuifEz51U>

<https://greenfilms.sk/production/hooves_in_the_wind/>

Od šteniatka k ochrancovi stád

<https://www.youtube.com/watch?app=desktop&v=LTU5wiI2dNk>

Trailer film Kangal- ochranca stád

<https://www.sopsr.sk/web/?cl=20993>

**Téma:** Život ľudí v horách

**Trvanie súťaže:** 11.12. 2023- 5.4.2024 (súťažné práce nám posielajte **do 5.4.2024 vrátane**)

Súťažné práce nám zasielajte osobne do CVČ Trenčín alebo poštou na adresu

Centrum voľného času Trenčín

Východná 9

91108 Trenčín

S označením obálky ,,Hor sa do maľovania hôr“

**Kategórie:** súťaž je určená pre stredné školy a žiakov 2.stupňa základných škôl v trenčianskom okrese. Teda je pre jednotlivcov s bydliskom v okrese Trenčín/alebo jednotlivcov navštevujúcich školy v okrese Trenčín. Každý súťažiaci môže poslať **maximálne jednu** svoju **prácu** čitateľne označenú s osobnými údajmi na zadnej strane práce. Pedagógom odporúčame urobiť predvýber prác ich žiakov.

1. Kategória 5.-7. ročník ZŠ
2. Kategória 8.-9.ročník ZŠ
3. Kategória Stredné školy

**Technika:** maľba, kresba, grafika, koláž, frotáž, kombinovaná technika

**Formát:** minimálne A4, maximálne A2 – akceptujeme len plošné práce (nie priestorové)

**Ceny:** v každej kategórii budú ocenené tri najlepšie práce. 1. miesto získa 50€ poukážku na nákup v obchode MÖBELIX, vecné ceny z obchodíku Šikovnica a diplom. 2. a 3. miesto získa vecné ceny z obchodíku Šikovnica a diplomy. Pri prevzatí cien víťaz a jeho zákonný zástupca, alebo učiteľ, podpisuje preberací protokol.

**Hodnotenie prác:** práce bude hodnotiť viacčlenná porota a prihliadať sa bude najmä na spracovanie témy, originalitu, obsažnosť, zručnosť a pôsobivosť.

Neoznačené práce, alebo práce, ktoré nespĺňajú propozície, nebudú zaradené do súťaže.

**Označenie prác:** meno a priezvisko autora, vek autora, kategória, ročník, škola, meno a kontakt na učiteľa, alebo na zákonného zástupcu(ak prácu posiela z vlastnej iniciatívy)

Odporúčame použiť naše štítky, ktoré môžete vyplnené nalepiť na zadnú stranu práce.

**Vyhodnotenie súťaže:** 15.4.2024

Výstava prác sa bude realizovať v priestoroch CVČ Trenčín. O prípadnej vernisáži a odovzdaní cien budeme informovať na našej webovej stránke a sociálnych sieťach.

[www.cvctn.edupage.org](http://www.cvctn.edupage.org)

**Zapojením sa do súťaže súťažiaci súhlasí so spracovaním osobných údajov a uverejnením prác s menom autora na stránkach a sociálnych sieťach CVČ Trenčín, MÖBELIX a Šikovnica, na výstave a s použitím prác a ich fotiek pre ďalšie propagačné účely súťaže.**

Po ukončení súťaže, výstavy a odovzdaní cien si autori môžu svoje práce prísť vyzdvihnúť do CVČ Trenčín.

Na propagačnom plagáte k 3.ročníku súťaže je použitá práca minuloročnej súťažiacej Lucii Korenčíkovej- Tri Koruny.

V prípade ďalších informácii kontaktujte hlavnú organizátorku súťaže Mgr. Miroslavu Šujakovú na [sujakova.cvctn@gmail.com](mailto:sujakova.cvctn@gmail.com) alebo volajte na číslo 0911 886 007

Organizátor si vyhradzuje právo na úpravu propozícii z dôvodu neurčitého počtu prihlásených. Najmä trvania súťaže a kategórie súťažiacich. Ak by k tomu prišlo, o zmenách propozícii budeme informovať aktualizáciu na stránke www.cvctn.edupage.org